Ego Ansellus, Trianguli dominus, notum facio futuris et presentibus quod Ermensendis, mater mea, illustris domina, pro remedio anime sue et Anselli, patris mei, bone memorie viri, et antecessorum meorum, ecclesie Beate-Marie de Cudoto, unum modium bladi, ad mensuram de Fussiaco, videlicet III sextarios siliginis, sex sextarios ordei, in elemosinam dedit, et hanc elemosinam in terragio de Clarimei singulis annis percipiendam assignavit. Ego, vero, Ansellus, predicte domine filius, donum istud ab ea pie et rationabiliter factum laudo et concedo dicte ecclesie, pacifice perpetuo possidendum. Quod ut ratum permaneat et stabile, sigilli mei feci munimine roborari anno ab incarnatione Domini Mº CCº IIº.